Խորէն Տէր-Յարութեանի Թանգարան

Էջմիածինի պատկերասրահ, Խորէն Տէր-Յարութեանի թանգարան, հիմնադրուած է 1970-ին։

 Պատմութիւն 
Էջմիածինի պատկերասրահը հիմնադրուած է 1970-ին։ Երկար տարիներ գործած է Գէորգեան ճեմարանի շէնքին մէջ։ 1994-ին շէնքը վերադարձուած է Մայր Աթոռին, իսկ մասնաճիւղին տրամադրուած է Էջմիածինի կինոթատրոնի շէնքը։

Թանգարանին մէջ կը ցուցադրուին ամերիկահայ քանդակագործ Խորէն Տէր-Յարութեանի ստեղծագործութիւնները (քանդակ, գծանկար, գեղանկար)։ Խորէն Տէր-Յարութեանը առաջին անգամ Հայաստան եկած է 1970-ին արտասահմանեան երկիրներու հետ բարեկամութեան եւ մշակութային կապերու հայկական ընկերութեան հրաւէրով։ 1971-ին Երեւանի Նկարիչի տան մէջ բացուած անհատական ցուցահանդէսը լայն ճանաչում բերած է անոր նաեւ Հայաստանի մէջ, իսկ 1983-ին քանդակագործը հայրենիքին նուիրաբերած է 200-է աւելի ստեղծագործութիւն։

 Ցուցադրութիւն 
1994-ին Էջմիածինի մասնաճիւղին մէջ կը բացուի վարպետին աշխատանքներուն մշտական ցուցասրահը։ Հոս կը ներկայացուին Տէր-Յարութեանի քանդակները, Ժամայքայի մէջ ապրած տարիներուն կատարած գեղանկարչական երկերը եւ տարբեր երկիրներու մէջ ստեղծած կրաֆիկական գործերը, որոնք կ՚արտացոլեն անոր գեղարուեստական լեզուն, պատկերացում կու տան անոր արուեստի բազմաժանրութեան մասին։

 Խորէն Տէր-Յարութեան 
Խորէն Տէր-Յարութեանի արուեստը ըստ արժանւոյն գնահատուած է ժամանակակիցներու կողմէ, լայն արձագանգ գտած է ամերիկեան եւ այլ երկիրներու մամուլին մէջ։ 1929-էն ան ունեցած է բազմաթիւ անհատական (ԱՄՆ, Ճամայքա, Անգլիա, Սկովտիա, Իտալիա, Ֆրանսա) եւ համատեղ ցուցահանդէսներ համաշխարհային ճանաչում ստացած արուեստագէտներու հետ (Մայոլ (Mayol), Դեսպիոյ (Tespio), Փիքասօ (Picasso), Կապօ (Gabo), Լիպշից (Lipshitz)), արժանացած է տասնեակ մրցանակներու։ Տէր-Յարութեանի աշխատանքները կը պահուին աշխարհի տարբեր թանգարաններու եւ յատուկ հաւաքածոներու մէջ։ «Փոքր Մհեր», «Գիւտարար» կոթողային արուեստի գործերը տեղադրուած են Ֆիլատելֆիոյ «Ֆէյրմաունթ Փարք»-ին մէջ, «Կուղբ» աշխատանքը՝ Նիւ Եորքի Պեռնարտ Պըրուքի անուան քաղաքային քոլէճի  (Baruch College (officially the Bernard M. Baruch College) նախասրահին մէջ, իսկ Երեւանի Օղակաձեւ զբօսայգիին մէջ վեր կը խոյանայ «Վերածնած Հայաստան» կոթողը։

 Հասցէ 
Թանգարանը կը գտնուի Արմաւիրի մարզի Էջմիածին քաղաքին, Կոմիտասի հրապարակին մէջ, Մայր Աթոռ Ս. Էջմիածինի հարեւանութեամբ։

 Պատկերասրահ 

 Արտաքին յղումներ 

 Խորէն Տէր - Յարութեանի թանգարան

Ստորոգութիւն:Թանգարաններ այբբենական կարգով
Ստորոգութիւն:Հայաստանի թանգարաններ
Ստորոգութիւն:Վաղարշապատի թանգարաններ